Onderhandelinge om SA gyselaar in Mali te bevryGerco van Deventer (Foto: Skermgreep van video op Twitter) ’n Onderhandelaar van Gift of the Givers is tans in Mali in die hoop om ’n tussenganger van Gerco van Deventer se ontvoerders te ontmoet en dié Suid-Afrikaanse gyselaar ná meer as vyf jaar in aanhouding eindelik huis toe te bring. Van Deventer se vrylating is egter allermins ’n gegewe en daar is nog verskeie uitdagings om te oorkom. ’n Onbekostigbare losprys wat die groep djihadiste eis, is maar een hiervan. Dr. Imtiaz Sooliman, direkteur van Gift of the Givers, het die afgelope week aan Maroela Media gesê dié humanitêre welsynsorganisasie se gyselaarsonderhandelaar, Mohamed Yehia Dicko, sal na verwagting binnekort met ’n tussenganger van Van Deventer se ontvoerders in Mali byeenkom. Dicko het verlede Sondag in Bamako, Mali, geland en is al ’n week lank in dié Wes-Afrika-land. Volgens Sooliman het Dicko Maandag telefonies kontak gemaak met die tussenganger. Die tussenganger het egter aangedui dat hy in die buiteland is en eers “volgende naweek” sal terugkeer. Hy het versoek dat Dicko tot dán in Mali wag sodat hulle kan byeenkom. Die tussenganger is een van die sleutelrolspelers wat gehelp het met die vrylating van die Suid-Afrikaner Stephen McGown en die Sweed Johan Gustafsson in 2017. Gerco van Deventer (Foto: Facebook) Maroela Media het destyds berig Gustafsson en McGown is byna ses jaar lank deur Al-Kaïda-militante in Timboektoe, Mali, gevange gehou voordat hulle eindelik vrygelaat is. Daar word nou gehoop dat Van Deventer ook binnekort weer ’n vry man sal wees. Dicko het daarom Dinsdag nóg ’n groep tussengangers ontmoet wat Gift of the Givers sedert 2019 op die hoogte van Van Deventer se situasie hou. Dié einste groep het vroeër vanjaar ’n video van Van Deventer, waarin hy pleit om hulp, versoek. Die video dien as bewys dat hy nog lewe. Die groep tussengangers het nou ook bevestig dat die djihadiste video’s ontvang het wat Van Deventer se familie vir hom aangestuur het. Dicko oorweeg nou om die noorde van Mali te besoek, waar die meeste gyselaars aangehou word. “Besluite verander per uur in gyselaaronderhandelingsituasies,” het Sooliman verduidelik. “Ek is altyd positief, maar ons moet ook realisties wees.” Van Deventer, ’n ervare Suid-Afrikaanse paramedikus wat voorheen onder meer in Afghanistan gewerk het, is sedert November 2017 in aanhouding nadat hy destyds vir werk na Libië gereis het en op die eerste dag van sy nuwe werk as gyselaar geneem is. Die ontvoerders in Libië het Van Deventer later aan ontvoerders in Mali verkoop. Volgens Sooliman sal dié ontvoerders hul geld wil terughê voordat hulle Van Deventer vrylaat. “Hulle het hom wel al vir vyf jaar en vyf maande en moet teen dié tyd besef dat daar nie geld is om die losprys te betaal nie.” Van Deventer se vrou, Shereen, het verlede maand opnuut ’n beroep op haar man se ontvoerders gedoen om hom vry te laat. “Ons het hom nodig by die huis. Hy is die pa van drie kinders,” het Shereen in ’n onderhoud met AFP gepleit. Die egpaar se drie kinders is tussen 12 en 18 jaar oud. “Ek mis hom. Dis tyd. Dis te lank. Dit is ’n moeilike situasie vir ons as gesin. Ons vra regtig vir deernis van die ontvoerders om hom vry te laat.” Die pleidooi het gevolg nadat die Franse vryskutjoernalis Olivier Dubois (48) en die 61-jarige Amerikaanse noodlenigingswerker Jeffery Woodke ná jare in aanhouding eindelik vrygelaat is. Dubois en Woodke is onderskeidelik in 2021 en 2016 ontvoer. Dubois het ná sy vrylating vertel dat hy net langer as ’n jaar saam met Van Deventer in Mali aangehou is. “Hy is in sy sesde jaar. Hy verdien dit nie. Hy moet huis toe gaan,” het Dubois oor Van Deventer se aanhouding gesê. ’n Woordvoerder van Suid-Afrika se departement van internasionale betrekkinge en samewerking het verlede maand aan AFP bevestig dat daar nog onderhandel word. “Ons probeer hom uitkry,” het die woordvoerder oor Van Deventer se aanhouding gesê. Exclusive Follow-Up: A leaked video featuring South African hostage Gerco Van Deventer has recently surfaced and is believed to be intended for al-Qaeda’s propaganda channels in Mali at a JNIM location (al-Qaeda terrorists in Mali). The two-day-old clip shows Mr. Deventer… https://t.co/MaeDsl4V0H pic.twitter.com/CC6hJagXRP — Mzahem Alsaloum (@Mzahem_Alsaloum) March 18, 2023